CEDEFOP

ΠΡΟΣΚΛΗΣΗ ΓΙΑ ΤΗΝ ΥΠΟΒΟΛΗ ΠΡΟΤΑΣΕΩΝ - Κωδ.: GP/D/ReferNet2/002/06
ReferNet – Το ευρωπαϊκό δίκτυο αναφοράς και εμπειρογνωμοσύνης στον τομέα της Επαγγελματικής Εκπαίδευσης και Κατάρτισης (ΕΕΚ)
1. Στόχοι και περιγραφή

Σκοπός της παρούσας πρόσκλησης είναι η χορήγηση επιδότησης σε έναν οργανισμό (συντονιστής εθνικής κοινοπραξίας) σε 8 κράτη μέλη της ΕΕ  και την Ισλανδία, αφενός, για τη διεύθυνση και τον συντονισμό μιας αντιπροσωπευτικής κοινοπραξίας των σημαντικότερων οργανισμών στον τομέα της ΕΕΚ στη χώρα τους και, αφετέρου, για την ανάπτυξη, σε συνεργασία με τους οργανισμούς αυτούς, των ακόλουθων δραστηριοτήτων: διαβίβαση και ανάλυση πληροφοριών σχετικά με συστήματα και εξελίξεις στον τομέα ΕΕΚ, ερευνητικές δραστηριότητες, δραστηριότητες τεκμηρίωσης, διάδοσης και προώθησης.

Κύριος στόχος του δικτύου ReferNet είναι να παρέχει στο Κέντρο ένα δομημένο και αποκεντρωμένο σύστημα συλλογής επικυρωμένων δεδομένων και πληροφοριών για την επαγγελματική εκπαίδευση και κατάρτιση και συναφή θέματα καθώς και να υποστηρίζει τις προσπάθειες του Οργανισμού για τη διάδοση των πληροφοριών σε ευρωπαϊκό και εθνικό επίπεδο. Οι πληροφορίες πρέπει να συλλέγονται με τη χρήση μεθοδολογίας ύστερα από διαβούλευση με τα μέλη της κοινοπραξίας.
2. Επιλέξιμοι υποψήφιοι 

Οι αιτήσεις, οι οποίες πληρούν τα κριτήρια επιλεξιμότητας, θα αξιολογηθούν εις βάθος. 

Επιλέξιμοι οργανισμοί:

· δημόσιοι ή ιδιωτικοί οργανισμοί με νομικό καθεστώς και νομική προσωπικότητα (συνεπώς τα φυσικά πρόσωπα, δηλ. μεμονωμένα άτομα, δεν μπορούν να υποβάλουν αίτηση)

· οι οργανισμοί πρέπει να διαθέτουν τις ικανότητες και τους απαιτούμενους επιχειρησιακούς και οικονομικούς πόρους για την υλοποίηση των δραστηριοτήτων 

· η εθνική κοινοπραξία που συντονίζεται από τον αιτούντα πρέπει να είναι αντιπροσωπευτική των συμφερόντων στον τομέα της ΕΕΚ σε εθνικό επίπεδο (υπουργεία, εθνικοί και/ή τομεακοί φορείς, περιφερειακές αρχές, ερευνητικοί οργανισμοί και ινστιτούτα καθώς και κοινωνικοί εταίροι)

Επιλέξιμες χώρες

· Τα 8 κράτη μέλη της ΕΕ (Βέλγιο, Δανία, Ελλάδα, Λουξεμβούργο, Μάλτα, Κάτω Χώρες, Πορτογαλία, Σουηδία)
· Ισλανδία.

Επιλέξιμες δραστηριότητες

· Οι προτάσεις που θα χρηματοδοτηθούν πρέπει να καλύπτουν το πλήρες εύρος των δραστηριοτήτων, οι οποίες  αναφέρονται λεπτομερώς στο πλήρες κείμενο της προκήρυξης.

3. Προϋπολογισμός και διάρκεια του σχεδίου

Ο συνολικός προϋπολογισμός που διατίθεται για το χρονικό διάστημα που διαρκεί το σχέδιο (12 μήνες)  είναι 231.000 EUR για τα 8 κράτη μέλη της ΕΕ και την Ισλανδία. 

Η κοινοτική επιχορήγηση είναι μόνο μια συμπληρωματική χρηματοδοτική συμβολή στη συνολική χρηματοδοτική συνεισφορά του δικαιούχου (και/ή των συνδικαιούχων) και/ή των τοπικών, περιφερειακών και/ή ιδιωτικών συνεισφορών που χορηγούνται για το σχέδιο. Η συνολική κοινοτική συνεισφορά δεν πρέπει να υπερβαίνει ποσοστό 70% των επιλέξιμων δαπανών.

Ο συνολικός διαθέσιμος προϋπολογισμός θα κατανεμηθεί με βάση 2 ομάδες κρατών ανάλογα με τον εθνικό πληθυσμό:
· Λουξεμβούργο, Μάλτα και Ισλανδία μέγιστο ύψος επιδότησης 19.000 EUR  ανά χώρα.
· Βέλγιο, Δανία, Ελλάδα, Κάτω Χώρες, Πορτογαλία, Σουηδία: μέγιστο ύψος επιδότησης 29.000 EUR  ανά χώρα.
Το Cedefop διατηρεί το δικαίωμα να μην χορηγήσει το συνολικό ποσό του διαθέσιμου προϋπολογισμού.

4. Προθεσμία

Οι αιτήσεις πρέπει να αποσταλούν στο Cedefop το αργότερο έως την 16η Οκτωβρίου 2006.

5. Πρόσθετες πληροφορίες

Το πλήρες κείμενο της προκήρυξης, το έντυπο της αίτησης και τα παραρτήματα διατίθενται στην ιστοθέση του Cedefop στην ακόλουθη διεύθυνση: http://www.cedefop.europa.eu/index.asp?section=3. Οι αιτήσεις πρέπει να πληρούν τις προϋποθέσεις που καθορίζονται στο πλήρες κείμενο της προκήρυξης και μπορεί να υποβληθεί με τη χρήση των εντύπων που παρέχονται.

Οι προτάσεις θα αξιολογηθούν με τήρηση των αρχών της διαφάνειας και της ίσης μεταχείρισης. Όλες οι επιλέξιμες αιτήσεις αξιολογούνται από επιτροπή κατ’ εφαρμογή των ποσοτικών και ποιοτικών κριτηρίων που καθορίζονται στο πλήρες κείμενο της προκήρυξης. Στην διαδικασία αξιολόγησης καλούνται να συμμετάσχουν εξωτερικοί εμπειρογνώμονες. 

